**Sørlandets energipris 2015:   
Lillesand og GE Healthcare til topps**

(Fevik 11.06.2015) **Lillesand kommune og GE Healthcare er tildelt Sørlandets energipris 2015 etter å ha redusert energiforbruket kraftig de siste ti årene.**

- Begge prisvinnerne jobber systematisk og langsiktig med å redusere energiforbruket og har oppnådd imponerende gode resultater. De er helt i norgestoppen, sier salgsdirektør Harald Steinholt i LOS Energy, som er initiativtaker til prisen.

**ENERGIOVERVÅKING**

Lillesand kommune har hatt spesielt fokus på energieffektivisering det siste tiåret. Kommunen sparer flere millioner kroner årlig i strømutgifter som følge av flere smarte tiltak. Blant annet har Lillesand installert energiovervåkingssystem i alle formålsbygg. Lillesand sparer både energi og penger på å skru strømmen av og på ved bruk av sensorer og tidsstyring.

Lillesand er også blant pilotkundene for LOS Switch, et system der kommunen selger effekt tilbake til strømnettet. Dette innebærer at i perioder med stor belastning på strømnettet blir deler av forbruket stengt.

- Vi er glad og stolt over å få denne prisen. Vi har hatt høyt fokus på energi i Lillesand i mange år. Hele kommunen står bak satsingen og arbeider sammen for å bli stadig flinkere innen området, sier Odd H. Steindal, enhetsleder bygg og eiendom i teknisk sektor, og tidligere ordfører, i Lillesand.

**EGET ENERGIPROGRAM**

Kontrastvæskeprodusenten GE Healthcare har etablert et eget energi- og miljøprogram, Ecomagination, som har som mål å utvikle de mest energieffektive løsningene innenfor bedriftens produktområder. Arbeidet har gitt gode resultater; siden 2004 er energiforbruket halvert!

GE Healthcare bruker omtrent 120 GWh strøm i året, men har planer og prosjekter som tar sikte på å kutte forbruket med ytterligere 40-50 GWh innen 2020. Bedriften er også på vei mot oppsiktsvekkende store kutt i CO2-utslipp.

- Vi er stolte over at vi hvert år bruker mindre energi og samtidig reduserer CO2-utslippene fra anlegget vårt. Vi håper andre kan bli inspirert til å gjøre noe tilsvarende og deler gjerne våre erfaringer, sier energiansvarlig Arne Øvsthus ved GE Healthcare.

**HEDRER DE FLINKE**  
Sørlandets energipris er en nyetablert pris som har til hensikt å hedre sørlandske virksomheter innen offentlig og privat sektor, som er blant landets beste innen energiledelse.

- Prisen skal også bidra til å synliggjøre verdien av energiledelse, og inspirere andre virksomheter til å sette energiledelse på agendaen, sier Harald Steinsholt i LOS Energy.

For å kunne motta Sørlandets Energipris 2015 må vinneren ha utført energitiltak de tre siste årene. Det er lagt spesiell vekt på oppnådde resultater, men også på kompetanse, systematikk og engasjement. Kun virksomheter med et minimumsforbruk på 500.000 kWh er vurdert.

I tillegg til prisvinner GE Healthcare, var Elkem Carbon og Sørlandsbadet nominert i klassen for offentlige virksomheter. I klassen for offentlige virksomheter var også kommunene Flekkefjord, Kristiansand og Arendal nominert.

**For ytterligere informasjon, kontakt:**

Thorbjørn Laundal, markeds- og kommunikasjonsdirektør i LOS, mob. 917 48 926

**Fakta om LOS Energy:**

* LOS AS er et heleid datterselskap av Agder Energi AS og selskapets 65 ansatte omsatte for 3,2 milliarder kroner i 2014.
* LOS Energy er en enhet under LOS AS som utelukkende jobber med forretningsområdet.
* LOS Energy er den største strømleverandøren, målt etter volum, i det norske bedriftsmarkedet.
* LOS Energy selger årlig ca 8 TWh strøm til bedrifter og offentlig sektor, tilsvarende årsforbruket til ca 500.000 husstander.
* Siden 2007 har LOS Energy hatt en Nordisk kundeportefølje i vekst.
* Hovedkontoret ligger i Kristiansand med regionskontorer i Arendal og Lysaker utenfor Oslo.

**Bildetekst:**

VANT PRISER: LOS Energy har kåret GE Healthcare på Spangereid i Lindesnes til Sørlandets mest energieffektive bedrift. Lillesand er kåret til landsdelens mest energieffektive kommune På bildet fra venstre Anders Gaudestad fra LOS, Trond Madsen og Arne Øvsthus fra GE Healthcare, Odd H. Steindal fra Lillesand kommune og Harald Steinsholt fra prisutdeler LOS Energy. Foto: Geir Anders Rybakken Ørslien